ม.หอการค้า เผยดัชนีความเชื่อมั่นผู้บริโภค มี.ค.ที่ 77.7 ต่ำสุดรอบ 9 เดือน
ม.หอการค้า เผยดัชนีความเชื่อมั่นผู้บริโภค มี.ค.อยู่ที่ 77.7 ซึ่งต่ำสุดรอบ 9 เดือน ส่วนดัชนีความเชื่อมั่นต่อเศรษฐกิจโดยรวมอยู่ที่ 67.1 
2 เม.ย. 2558

สำนักข่าวอินโฟเควสท์รายงานว่า ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยดัชนีความเชื่อมั่นผู้บริโภคเดือน มี.ค.58 อยู่ที่ 77.7 ขณะที่ดัชนีความเชื่อมั่นต่อเศรษฐกิจโดยรวมอยู่ที่ 67.1 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 72.0 และดัชนีความเชื่อมั่นเกี่ยวกับรายได้ในอนาคตอยู่ที่ 94.0
ทั้งนี้ ดัชนีความเชื่อมั่นผู้บริโภคลดลงต่อเนื่องเป็นเดือนที่ 3 และต่ำสุดในรอบ 9 เดือน โดยมีปัจจัยลบมาจาก ธนาคารแห่งประเทศไทย (ธปท.) ปรับลด คาดการณ์อัตราการขยายตัวทางเศรษฐกิจ (GDP) ของไทยปี 58 เหลือ 3.8% จากเดิม 4%, ส่งออกในเดือนก.พ.ลดลง 6.15%, ราคาพืชผลทางการเกษตรยังทรงตัวในระดับต่ำ, เงินบาทปรับตัวอ่อนค่าลงเล็กน้อย, ผู้บริโภคกังวลเกี่ยวกับปัญหาค่าครองชีพ และราคาสินค้าที่ยังทรงตัวในระดับสูง และกังวลเกี่ยวกับความไม่แน่นอนเกี่ยวกับการฟื้นตัวของเศรษฐกิจโลก ซึ่งอาจส่งผลกระทบเชิงลบต่อการส่งออกและเศรษฐกิจไทยในอนาคต
ขณะที่ปัจจัยบวกมีเพียงคณะกรรมการนโยบายการเงิน (กนง.) ปรับลดอัตราดอกเบี้ยนโยบายเหลือ 1.75% และราคาน้ำมันขายปลีกในประเทศปรับตัวลดลง
          